

Jódal Rózsa

*Akinek Zenta a szíve, és a világ közepe*

**Balogh István: Titokajtó kilincse**

**(Zentai történetek)**

Balogh Istvánzentai születésű, 1993 óta Magyarországon élő, de magát mindvégig zentainak valló írót, költőt, publicistát, főiskolai tanárt több évtizeddel ezelőtt, még boldogult újságíró koromban ismertem és kedveltem meg. Akkor éppen a zentai Emlékiskola magyar-tanára volt. Azóta rengeteget utazott, dolgozott, foglalkozásokat váltott és írt – a *Titokajtó kilincse* című, és *Zentai történetek* alcímű kötete, amely a zentai Thurzó Lajos Művelődési és Oktatási Központ kiadásában jelent meg 2021-ben – már a huszadik megjelent könyve! Úgy bizony. Magam is meglepődtem. Műveiből pedig már több: albán, angol, eszperantó, horvát lengyel, német, szerb és szlovák nyelvre is fordítottak. Az évek folyamán több kötetét én is ismertettem, hétről hétre a Magyar Szóban megjelenő írásait, verseit pedig továbbra is kíváncsian olvasom.

A *Titokajtó kilincsé*t várakozásteli, bizakodó érdeklődéssel nyomtam le, és nem csalódtam benne. Sőt! A benne rám váró világra már az alcím is figyelmeztetett: *Zentai történetek –* de mennyi új, friss, és az emlékezéseket felkavaró színnel ábrázolva!

…

A mintegy 14o oldalas, négy fejezetre osztott, egy Nyitómesével in-dító, egy Zárómesével búcsúzó és régi, patinás zentai fotókkal gazdagon illusztrált könyvben nekem az első és második fejezet tetszett a legjobban. Elgépiesedő, elszürkülő, elmagányosodó, érdektelen, feledékeny vilá-gunk embereit egy meleg öleléssel visszavezérli színes közelmúltunkba.

…

Az emberek időnként el-elhalványuló, majd ismét felfénylő össze-tartásáról ad hírt a *Szent Miklós ajándéka* című fejezet.

…

A *Havazásra várva című fejezet* a kényszerű, fájdalmasan elhúzódó karanténba zárás egy végtelen, sok alfejezetre osztott szenvedéstörténet. A lakásába zárt nyugdíjas házaspár önmagának és egymásnak meséli el a múltját, emlékeit. Kimenni nem lehet, az ablakon is hiába néznek ki, senki sem halad el előttük a járdán. Vásárolni csak a hét meghatározott napján és óráiban lehet. A tévét, filmeket már unják. Olvasnak és – emlékeznek.

…

A *Titokajtó kilincse*egy olyan író műve, akinek a szíve-lelke Zenta, s aki úgy ismeri egész Vajdaságot, mint a tenyerét. Csodálatos emléket állí-tott szülővárosának és az ezen a tájon élő magyar emberek múltjának, jele-nének, szokásainak és érzésvilágának. Megértéssel, jóízű humorral szól a hibáikról, mulasztásaikról is és mindig naprakész mondanivalójával, mesélőkedvű, olvasmányos, sodró erejű, lebilincselő stílusával lekötheti az olvasásról lassan már leszokó embertársait is. Én mondom: érdemes lenyomni azt a kilincset!

*A részletek elhangzottak az Újvidéki Rádió Szempont című műsorában, 2022. október 11.*

 *Balogh István: Titokajtó kilincse (Zentai történetek)*  *Thurzó Lajos Művelődési és Oktatási Központ, Zenta, 2021.*